題沈公雅卜居圖
作者：朱熹
朝代：宋

paragraphs: 往者仲長子，高情世無儔。
一朝謝塵躅，卜築娛清幽。
茅屋八九間，下有良田疇。
後簷果垂實，前庭樹相樛。
勝日賓友來，琴觴共舒憂。
言論覈幽妙，理亂窮端由。
至今一卷書，凜然昭千秋。
沈侯經濟業，夙尚本林丘。
談笑出幻境，寤言躡斯遊。
仰睇白石崗，俯濯青瑶流。
曠然宇宙外，邈矣將焉求。